Soektog na vermiste DA-raadslid hervatPetro Nel. Foto: Facebook Chris Hattingh, voormalige DA-leier in Noordwes, het aan Maroela Media gesê daar is steeds geen teken van die vliegtuig nie. “Ons is heeltyd in kontak met die owerheid in Nepal en tot dusver het hulle nog niks gevind nie,” het hy gesê. Hattingh het gesê net Nel (58) en ŉ Russiese vlieënier was in die vliegtuig toe dit vermis geraak het. Hulle moes Donderdagaand die soektog opskort toe dit te donker geraak het. Nel was glo met vakansie in Nepal en was op ŉ besigtigingsvlug oor ŉ bergagtige gebied toe kontak met die vliegtuig verloor is. Volgens Hattingh is dit ŉ baie moeilike tyd vir Nel se man, JC, wat sedert haar verdwyning oorval word deur joernaliste en fotograwe. Nel is ook die ma van twee seuns, John-J en Juan. Volgens haar CV het Nel drie grade aan die Universiteit van die Vrystaat (UV) verwerf, waarna sy by die Vrystaatse onderwysdepartement aangesluit het. Sy was by verskeie skole in die provinsie betrokke, voordat sy in 2000 heeltyds by Klerksdorp se plaaslike munisipaliteit aangesluit het.